**PREDKLADACIA SPRÁVA**

Ministerstvo vnútra Slovenskej republiky predkladá návrh zákona, ktorým sa mení a dopĺňa zákon č. 455/1991 Zb. o živnostenskom podnikaní (živnostenský zákon) v znení neskorších predpisov a ktorým sa mení zákon Slovenskej národnej rady č. 369/1990 Zb. o obecnom zriadení v znení neskorších predpisov na základe úloh vyplývajúcich z bodov C.19. a C.20. uznesenia vlády Slovenskej republiky č. 400 z 24. júna 2020 k návrhu zákona, ktorým sa menia a dopĺňajú niektoré zákony v súvislosti so zlepšovaním podnikateľského prostredia zasiahnutým opatreniami na zamedzenie šírenia nebezpečnej nákazlivej ľudskej choroby COVID-19.

Predkladaný návrh zákona znižuje administratívnu záťaž fyzických osôb - podnikateľov a právnických osôb pri ohlasovaní živnosti a zmierňuje niektoré ďalšie požiadavky živnostenského zákona.

Návrhom zákona dochádza k

* zníženiu miery regulácie pri preukazovaní odbornej spôsobilosti pri remeselných živnostiach, znižuje sa lehota na preukázanie odbornej praxe,
* zníženiu miery regulácie pri preukazovaní odbornej praxe v odbore pri niektorých viazaných živnostiach, znižuje sa lehota na preukázanie praxe v odbore,
* zníženiu počtu remeselných živností,
* úprave vzniku živnostenského oprávnenia fyzických osôb s bydliskom v štáte, ktorý nie je členským štátom Európskej únie, ani zmluvným štátom Organizácie pre hospodársku spoluprácu a rozvoj, ktoré nemajú udelený pobyt na území Slovenskej republiky, a to priamo v zákone o živnostenskom podnikaní,
* úprave minimálnej a maximálnej lehoty na pozastavenie živnosti.

V čl. II sa v súlade s úlohou z uznesenia vlády č. 400/2020 precizuje znenie § 4 ods. 5 písm. a) tretieho bodu zákona o obecnom zriadení tak, aby bolo jednoznačné, že obce nie sú oprávnené ukladať fyzickým osobám – podnikateľom a právnickým osobám povinnosť oznamovať obci čas predaja v obchode a čas prevádzky služieb.

Návrh zákona bol predmetom medzirezortného pripomienkového konania od 11. septembra 2020 do 2. októbra 2020. Jeho výsledky sú uvedené vo vyhodnotení medzirezortného pripomienkového konania. Návrh zákona sa predkladá bez rozporov.

V rámci rozporových konaní k niektorým pripomienkam Ministerstva hospodárstva Slovenskej republiky, Ministerstva dopravy a výstavby Slovenskej republiky a niektorých záujmových združení došlo k zhode v tom, že ich zapracovanie do zákona si vyžaduje širšiu odbornú diskusiu. Pripomienkujúce subjekty následne od zásadných pripomienok ustúpili s tým, že predkladateľ návrhu zákona prisľúbil zabezpečiť ich ďalšie prehodnotenie. Tomuto cieľu je prispôsobené znenie návrhu uznesenia vlády Slovenskej republiky k predloženému návrhu zákona.

Návrh zákona bol predmetom záverečného posúdenia vybraných vplyvov. Stála pracovná komisia Legislatívnej rady vlády Slovenskej republiky na posudzovanie vybraných vplyvov zaujala k návrhu zákona súhlasné stanovisko.

Návrh zákona nie je predmetom vnútrokomunitárneho pripomienkového konania.

Vzhľadom na predpokladanú dĺžku legislatívneho procesu a potrebnú legisvakanciu sa navrhuje, aby zákon nadobudol účinnosť 1. júla 2021.